पठानकोट हमले में अगवा होने का दावा करने वाले एसपी को रेप के मामले में 10 साल की जेल   
सलविंदर सिंह को 10 साल की सजा
रेप और भ्रष्टाचार के मामले में सुनाई गई सजा
सजा सुनाए जाने के बाद भेजा गया जेल
पठानकोट में आतंकवादी हमले के दौरान खुद को आतंकियों द्वारा अगवा किये जाने का दावा करने वाले गुरदासपुर के पूर्व पुलिस अधीक्षक सलविंदर सिंह (Salwinder Singh) को भ्रष्टाचार और रेप के मामले में 10 साल की सजा सुनाई गई है. सजा सुनाए जाने के बाद उन्हें जेल भेज दिया गया है. गौरतलब है कि पंजाब के पाकिस्तान से सटे गुरदासपुर जिले में पुलिस अधीक्षक (एसपी) रहे सलविंदर सिंह (Salwinder Singh) ने पठानकोट एयरफोर्स बेस पर हुए हमले के बाद दावा किया था कि हमला करने वाले आतंकवादियों ने उनके रसोइये और एक जौहरी मित्र के साथ उन्हें अगवा कर लिया था. आतंकवादियों ने उनकी सरकारी कार छीन ली थी, और उसी के ज़रिये वे पठानकोट में दाखिल हुए, और फिर 2 जनवरी को बेस पर हमला किया.